I. Aquest Dictamen té per objecte el Projecte de decret pel qual es crea la Taula Agrària.
El Decret projectat consta d'un preàmbul, vuit articles, dues disposicions addicionals i una de derogatòria.
El preàmbul indica que la finalitat de la norma és unificar en una única Taula, tot i mantenir la representativitat de les entitats del sector, la Taula de foment i modernització agrària i rural i la Taula de concertació agrària.
També assenyala que, amb aquesta unificació, es concentra i millora la participació de les entitats en la concertació i es reforça la concepció de l'Administració agrària com a Administració relacional de la qual parteix la Llei 18/2001, d'orientació agrària.
L'articulat crea la Taula Agrària com a òrgan col·legiat d'interlocució i col·laboració (art. 1); determina que ha de tenir la seu en els serveis centrals del Departament a Barcelona (art. 2); n'enumera les funcions (art. 3); en determina la composició (art. 4), l'organització i el funcionament (art. 5); permet que constitueixi comissions de treball (art. 6); estableix que, quant al funcionament, se li ha d'aplicar subsidiàriament la normativa dels òrgans col·legiats administratius (art. 7) i determina que l'assistència a les sessions de la Taula Agrària no ha de generar cap dret econòmic a favor dels membres que l'integren (art. 8).
Les disposicions addicionals tenen el contingut següent: la primera indica que s'ha de procurar la presència equilibrada d'homes i dones en la composició de la Taula Agrària i la segona modifica l'article 3 del Decret 375/2000, pel qual es creen i es regulen les taules sectorials agràries.
La disposició derogatòria deroga expressament els decrets 373/2000 i 374/2000.
La intervenció d'aquesta Comissió es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre projectes de disposicions generals que es dictin per a desplegar lleis.
El Projecte de decret sobre el qual s'informa desplega la Llei 18/2001, de 31 de desembre, d'orientació agrària.
En els dictàmens 546/00 i 547/00, aquesta Comissió Jurídica Assessora va informar sobre els projectes de regulació de la Taula de concertació agrària i de la Taula de foment i modernització agrària, els decrets resultants dels quals ara vol derogar la norma sobre la qual es dictamina.
Atès el contingut d'aquest Projecte, que ha estat descrit en el fonament jurídic I, el títol competencial que fonamenta aquesta disposició normativa és el relatiu a l'agricultura i la ramaderia.
L'article 116.1 de l'Estatut determina que correspon a la Generalitat, d'acord amb el que estableixi l'Estat en l'exercici de les competències que li atribueixen els articles 149.1.13 i 16 de la Constitució, la competència exclusiva en matèria d'agricultura i ramaderia, que comprèn en tot cas, segons estableix la lletra c), la regulació de la participació de les organitzacions agràries i ramaderes i de les cambres agràries en organismes públics.
A aquesta habilitació genèrica que fan l'Estatut d'autonomia i la Llei 13/2008 es pot afegir l'habilitació que conté la Llei 18/2001, d'orientació agrària, que, en la disposició addicional segona, atribueix al Govern el desplegament normatiu per a l'execució de les línies d'actuació establertes en la Llei.
V. El procediment d'elaboració del Projecte ha respectat les exigències procedimentals que estableix el títol IV de la Llei 26/2010, de 3 d'agost.
D'acord amb el que estableixen els articles 61.1 i 62.2 de la Llei esmentada, la tramitació ha estat iniciada a proposta del Departament d'Agricultura, Ramaderia, Pesca, Alimentació i Medi Natural, i ha estat impulsada per la Secretaria General del Departament.
L'expedient, en compliment del que estableix l'article 63 de la Llei 26/2010, està correctament numerat i ordenat cronològicament, i els documents que en formen part consten degudament datats i signats pels òrgans competents per a emetre'ls.
En compliment d'allò que estableix l'article 64 de la Llei 26/2010, s'han incorporat a l'expedient tant la memòria general com la memòria d'avaluació de l'impacte de les mesures proposades.
La memòria general inclou els continguts mínims que determina la llei.
No obstant això, en la memòria d'avaluació no s'ha elaborat l'informe d'impacte normatiu, ja que l'Administració ha argumentat que aquest Projecte no el requereix, atès que el contingut és merament organitzatiu.
Aquest argument es fonamenta en les excepcions que estableix la Guia de bones pràctiques, aprovada per l'Acord de Govern 63/2010.
Davant d'aquest criteri, aquesta Comissió Jurídica Assessora vol fer avinent, com ja va fer en el Dictamen 276/12, que l'informe d'impacte normatiu és preceptiu per a tots els projectes de disposicions reglamentàries, ja que està imposat en la lletra c) de l'article 64.3 de la Llei 26/2010 com un dels continguts mínims que integren la memòria d'avaluació d'impacte.
En conseqüència, cal aportar a l'expedient l'informe esmentat a fi de valorar la incidència de les mesures proposades per la disposició reglamentària en matèria d'opcions de regulació, simplificació administrativa i reducció de càrregues administratives.
En l'emissió d'informes han intervingut: a) la Direcció General de Pressupostos, que en l'informe favorable acredita que el Projecte no comporta cap despesa econòmica addicional, atès que l'assistència a les reunions no genera drets econòmics a favor dels membres; b) l'Institut Català de les Dones, que en l'informe deixa constància que el Projecte no inclou cap terme androcèntric i recomana modificar les funcions de la Taula Agrària per tal de fomentar les mesures d'igualtat d'oportunitats i potenciar-hi la presència de les dones; com a conseqüència d'aquestes observacions s'incorpora al Projecte una disposició addicional, en la qual s'estableix que s'ha de procurar que en la Taula Agrària hi hagi una presència equilibrada d'homes i dones; c) la Secretaria de Funció Pública i Modernització Administrativa, que en l'informe, emès amb caràcter favorable, fa consideracions específiques a fi de millorar la caracterització de l'òrgan com a col·legiat, i en concret perquè es quantifiqui, en la Taula, el nombre de representants que corresponen a l'Administració de la Generalitat per a restringir el nombre de comissions de treball que es puguin crear i perquè es valori traslladar les funcions de les taules sectorials agràries a la Taula Agrària i, amb això, se suprimeixin aquestes taules i es derogui el Decret 375/2000 que les regula.
En una nota de la Secretaria General del Departament es valoren les observacions i s'accepta únicament la que inclou "col·legial" en la caracterització orgànica de la Taula Agrària.
El Projecte ha estat sotmès als tràmits d'informació pública i d'audiència.
En aquests tràmits s'han presentat les al·legacions següents: a) al·legacions a favor de modificar els criteris de composició de la Taula Agrària, presentades per l'Associació Catalana de Productors de Porcí, l'Institut Agrícola de Sant Isidre, l'Associació Catalana de Fabricants de Pinsos i el Conselh Generau d'Aran; i b) una al·legació d'Unió de Pagesos perquè en el preàmbul es faci referència al principi rector, recollit en l'article 45.7 de l'Estatut, que estableix que les organitzacions professionals han de ser consultades en la definició de les polítiques públiques que les afectin.
En l'expedient consta un informe de la secretària general del Departament en què es valoren cadascuna de les observacions i al·legacions presentades, i s'exposen les raons que condueixen a estimar-les o desestimar-les.
Com a conseqüència de les esmenes que n'afecten la composició, s'introdueix un nou apartat quart en l'article 5, que permet al president de la Taula Agrària convidar persones o entitats no membres a les sessions quan, en consideració als temes de l'ordre del dia que s'hagin de tractar, ho consideri oportú.
Així mateix, en l'expedient consten els informes jurídics que requereix l'article 65 de la Llei 26/2010.
L'informe jurídic final conclou que el Projecte es considera correcte jurídicament i s'adequa a les competències de la Generalitat, a la normativa en matèria de participació en el sector agrari i a les normes de procediment.
L'expedient es clou amb la certificació que, en la sessió del Consell Tècnic de la Generalitat, de 3 de juliol de 2012, ha quedat vista la iniciativa de Projecte de decret pel qual es crea la Taula Agrària, amb caràcter previ a la sol·licitud de dictamen de la Comissió Jurídica Assessora.
La Taula Agrària que es pretén crear, tal com es recull en el preàmbul del Projecte, té com a finalitat concentrar i millorar la participació de les entitats més representatives del món agrari en la concertació de les polítiques agràries, la qual cosa es tradueix en una reorganització amb voluntat simplificadora dels instruments institucionals a través dels quals s'expressa l'Administració agrària relacional.
Aquesta reorganització té com a principal expressió unificar en una única Taula Agrària les funcions d'interlocució i col·laboració que fins ara fan la Taula de foment i modernització agrària i la Taula de concertació agrària.
El Projecte sobre el qual es dictamina conté una regulació de la Taula Agrària, que s'ajusta tant a la Llei 18/2001, de 31 de desembre, d'orientació agrària, a la qual desplega directament, com a la normativa legal que regula els òrgans col·legiats de l'Administració de la Generalitat.
Tot i aquest judici positiu de legalitat, aquesta Comissió Jurídica Assessora, amb la finalitat de millorar la sistematicitat de la regulació i la seva redacció, fa les observacions i els suggeriments següents:
Com aconsellen les normes de tècnica normativa, cal titular l'articulat.
Cada article ha de portar el títol que indiqui el contingut.
En relació amb aquest article, dedicat a la composició de la Taula Agrària, cal fer dues observacions.
La primera, referida al fet que, igual que els òrgans que pretén substituir, la Taula Agrària que es projecta és un òrgan col·legiat d'interlocució i deliberació de l'Administració de la Generalitat amb les organitzacions agràries més representatives i les que representen el món cooperatiu.
La presència d'aquestes organitzacions, que avui té el fonament en l'article 21 de la Llei 18/2001, que les reconeix com a entitats col·laboradores de l'Administració, es concreta en el Projecte en preveure el mateix nombre d'integrants i la mateixa proporció entre ells que s'estableix en els decrets vigents: un total de 12 membres, 10 en representació de les organitzacions professionals agràries més representatives i 2 en representació de les associacions o federacions de cooperatives més representatives.
Ara bé: a diferència del que fan els decrets vigents, que es refereixen expressament a la Llei de cambres agràries i als criteris per a determinar les organitzacions professionals més representatives, el Projecte sobre el qual ara es dictamina opta per remetre aquesta qüestió a la normativa vigent en aquesta matèria.
Encara que la remissió a la normativa vigent en matèria de representativitat reforça la permanència de la regulació que es projecta, aquesta Comissió Jurídica Assessora considera oportú recomanar que es valori incloure en el preàmbul una referència al fet que la representació es canalitza a partir de la Llei de cambres agràries i la de cooperatives.
En segon lloc, en la determinació de la representació que correspon al "món cooperatiu", expressió que utilitza l'article 21 de la Llei 18/2001 i, particularment, en la lletra b) de l'apartat 2 de l'article 4, no es fa referència expressa a si tal representació correspon a les associacions o federacions agràries o de l'àmbit agrari.
Es recomana valorar la possibilitat de mencionar que la representació es refereix a les cooperatives agràries.
Aquesta disposició inclou una modificació del Decret 375/2000.
Els criteris de tècnica legislativa indiquen que els preceptes que modifiquen el dret vigent s'han d'incloure en una disposició final.
Finalment cal recomanar, com es fa en relació amb tots els projectes, la correcció de la redacció.
Si més no, s'ha de revisar l'article 4.3 (s'ha d'afegir la conjunció copulativa "i" després d'"organitzacions professionals agràries") i també s'ha de modificar la redacció de l'article 5.4, un precepte que permet al president convidar persones i entitats que no queden ben precisades a les sessions de la Taula.
Un cop valorades les observacions efectuades en el fonaments jurídics V i VI, es pot elevar al Govern de la Generalitat el Projecte de decret pel qual es crea la Taula Agrària.